**RANGOS DARBŲ SU PROJEKTAVIMU**

**VIEŠOJO PIRKIMO – PARDAVIMO SUTARTIS NR.** **Mr-KE-P-107-775**

**BENDROJI DALIS**

1. **SĄVOKOS IR APIBRĖŽIMAI**

Sutartyje, išskyrus atvejus, jeigu kontekstas reikalautų kitos reikšmės, toliau nurodytos sąvokos turi tokias reikšmes:

* 1. **Sutartis** – rangos darbų su projektavimu viešojo pirkimo - pardavimo sutartis, susidedanti iš Šalių atskirai pasirašomos Sutarties bendrosios dalies ir atskirai Šalių pasirašomos Sutarties specialiosios dalies, su visais jų priedais ir su visais esamais ir būsimais jų sąlygų pakeitimais bei papildymais.
  2. **Sutarties bendroji dalis** – šis dokumentas, kuris yra sudėtinė ir neatskiriama Sutarties dalis, nustatanti Sutarties nuostatas bei Rangovo ir Užsakovo teises, pareigas bei atsakomybę. Toliau tekste nuorodos į Sutarties punktus reiškia nuorodas į jos bendrosios dalies punktus, nebent tekste nurodyta kitaip.
  3. **Sutarties specialioji dalis** – Sutarties dalis, kurioje nustatytos specialiosios Sutarties sąlygos, taikomos Užsakovui ir Sutartį su juo sudariusiam Rangovui.
  4. **Šalis** – Rangovas arba Užsakovas kiekvienas atskirai. **Šalys** – Rangovas ir Užsakovas abu kartu.
  5. **Rangovas** – asmuo ar asmenų grupė, nurodytas (-a) šios Sutarties specialiojoje dalyje, atliekantis Sutartyje nurodytus darbus Užsakovui.
  6. **Užsakovas** – Sutarties specialiojoje dalyje nurodytas juridinis asmuo, perkantis Sutarties specialiojoje dalyje nurodytus darbus iš Rangovo.
  7. **Trečioji šalis** – bet kuris kitas fizinis arba juridinis asmuo, kuris nėra Šalis.
  8. **Pasiūlymas** – Užsakovui vykdant pirkimo procedūras, Rangovo pateiktų dokumentų visuma darbams pagal sutartį vykdyti.
  9. **Techninė specifikacija** – dokumentas, kuriame nustatyti Rangovui taikomi reikalavimai darbams.
  10. **Projektas** – Rangovo parengtas Techninis ir Darbo arba Techninis darbo projektas pagal Užsakovo pateiktą Techninę specifikaciją;
  11. **Projekto priežiūra** – Projekto vykdymo priežiūros paslaugos.
  12. **Darbai** – Sutartyje nurodyti ir detalizuoti konkretūs darbai ir atliekamos paslaugos (įrengimo, montavimo, rekonstravimo, remonto, įrenginių pajungimo, projektavimo, projekto priežiūros ir pan.), Rangovo atliekami Sutartyje nustatytais terminais ir sąlygomis.
  13. **Darbų pabaiga** – momentas, kai užbaigiami visi Sutartyje numatyti Darbai, ištaisyti visi Darbų rezultato trūkumai, defektai, pateikta visa reikalinga dokumentacija, pasirašytas galutinis statybos darbų priėmimo-perdavimo aktas ir gauta kompetentingos (-ų) institucijos (-ų) teigiama išvada / aktas / pažyma apie statybos užbaigimo procedūrų įvykdymą.
  14. **E. sąskaita** – VĮ Registrų centro informacinė sistema „E. sąskaita“.
  15. **Tarpiniai etapai** – Darbų vykdymo etapai, nurodyti Sutarties specialiojoje dalyje.
  16. **Grafikas** – atsižvelgiant į Konkurso sąlygų ir / ar Sutarties nuostatas, Užsakovo ir Rangovo suderintas Darbų vykdymo grafikas, kuris turi apimti visus pagrindinius Darbų atlikimo etapus, numatytus Techninėje specifikacijoje.
  17. **Kaina** – Sutartyje apibrėžta pinigų suma už kurią Rangovas savo rizika atliks Darbus Sutartyje nustatytais terminais ir sąlygomis, bei kuri apima medžiagų, įrengimų ir priemonių, reikalingų Darbams atlikti, įsigijimo, pagaminimo, pristatymo kainą, taip pat bet kokias kitas Rangovo išlaidas, susijusias su įsipareigojimų pagal Sutartį tinkamu įvykdymu, taip pat bet kokius kitus mokesčius ir rinkliavas, kuriuos Rangovas turi sumokėti, vykdydamas Sutartimi prisiimtus įsipareigojimus (įskaitant, bet neapsiribojant sutikimų, leidimų, suderinimų gavimą, jei tai reikalinga Sutarties įvykdymui).
  18. **PVM** – Pridėtinės vertės mokestis.
  19. **Užtikrinimas** – Konkurso sąlygas ir Sutartyje nustatytas sąlygas atitinkanti pagal nustatytą tvarką ir patvirtintas taisykles išduota besąlyginė ir neatšaukiama banko ar kitos kredito įstaigos Sutarties įvykdymo užtikrinimo banko garantija arba draudimo bendrovės laidavimo draudimo raštas.

1. **SUTARTIES OBJEKTAS**
   1. Vadovaujantis Sutartyje nustatytomis sąlygomis ir terminais, savo rizika, jėgomis, priemonėmis ir medžiagomis Rangovas įsipareigoja pagal Techninę specifikaciją parengti Projektą, vykdyti Projekto priežiūrą ir atlikti Darbus pagal Rangovo parengtą ir Užsakovo suderintą Projektą, perduoti juos Užsakovui bei ištaisyti po Darbų atlikimo termino nustatytus defektus, o Užsakovas įsipareigoja priimti tinkamai ir kokybiškai atliktus Darbus (įskaitant Projekto parengimą bei Projekto priežiūrą) ir apmokėti už juos Rangovui Sutartyje nustatyta tvarka ir terminais.
2. **SUTARTIES KAINA IR ATSISKAITYMO TVARKA** 
   1. Sutarties kaina nurodoma Sutarties specialiojoje dalyje ir turi būti sumokama Sutarties bendrojoje dalyje numatytais terminais ir tvarka.
   2. Mokėjimai:
      1. faktiškai atliktus Rangovo Darbus Užsakovas priims kiekvieną mėnesį, Rangovui Sutarties 3.2.4 punkte nustatytu terminu pateikus pažymą apie atliktų darbų vertę (toliau – pažyma) ir Atliktų darbų aktus. PVM sąskaitą faktūrą, kurią Užsakovas apmokės per 45 (keturiasdešimt penkias) kalendorines dienas, Rangovas Užsakovui turi pateikti iki kito mėnesio 8 (aštuntos) darbo dienos. PVM sąskaitos faktūros turi būti teikiamos per E. sąskaitą. Jeigu PVM sąskaitos faktūros bus pateiktos ne per E. sąskaitą, Užsakovas laikys, kad PVM sąskaitos faktūros nėra gautos, o apmokėjimo terminai bus skaičiuojami tik nuo to momento, kai jos bus gautos per E. sąskaitą. PVM sąskaitos faktūros per E. sąskaitą Užsakovui pateikiamos tik pasirašius Atliktų darbų aktus. Tarpinėse PVM sąskaitose faktūrose privalo būti nurodyta, kad remiantis Sutarties 3.2.2 punktu taikomas 10 (dešimt) proc. be PVM mokėtinos sumos sulaikymas;
      2. Kiekvieno tarpinio mokėjimo suma sumažinama taikant 10 (dešimt) proc. be PVM sulaikymą. Su paskutiniu mokėjimu po Darbų pabaigos Užsakovas privalo sumokėti Rangovui sulaikytą sumą (ar likusią jos dalį, jei buvo atlikti įskaitymai).
      3. Atliktų darbų aktai yra tik juose nurodytų darbų atlikimo faktą patvirtinantys dokumentai, o visų Rangovo Darbų tinkamas atlikimas, įvykdymas ir Darbų kokybė yra patvirtinamas tik pasirašant Statybos darbų priėmimo - perdavimo aktą (Sutarties 3.2.4 punktas). Tai, kad buvo apmokėta už atliktus tarpinius Darbus (jų dalį), nereiškia, kad iki apmokėjimo dienos atlikti tarpiniai Darbai (jų dalis) buvo tinkamai atlikti, patvirtinti bei priduoti Užsakovui.
      4. Darbai laikomi baigtais, kai Rangovas Statybos darbų priėmimo – perdavimo aktu perduoda Darbus, o Užsakovas juos priima. Tarpiniai atliktų Darbų priėmimai ir perdavimai atliekami už Darbus, atliktus per vieną kalendorinį mėnesį. Rangovas pateikia Užsakovui Atliktų darbų aktą, kartu su technine dokumentacija patvirtinančia atliktų darbų apimtis, apie per kalendorinį mėnesį atliktų Darbų apimtį ir vertę iki einamojo mėnesio 25 (dvidešimt penktos) dienos. Užsakovas per 7 (septynias) darbo dienas nuo pažymos ir Atliktų darbų akto gavimo dienos priima Darbus ir pasirašo pateiktą pažymą ir Atliktų darbų aktą, per tą patį terminą grąžindamas jį Rangovui, arba raštu pateikia pastabas dėl perduodamų Darbų. Galutinis Darbų perdavimas ir priėmimas atliekamas visiškai užbaigus Darbus ir Sutartimi bei teisės aktų nustatyta tvarka perdavus techninę – išpildomąją dokumentaciją, pasirašant Statybos darbų priėmimo – perdavimo aktą. Rangovas prieš 5 (penkias) darbo dienas praneša Užsakovui raštu apie pasiruošimą galutinai perduoti Darbus. Užsakovas organizuoja galutinį Darbų priėmimą ne vėliau kaip per 5 (penkias) darbo dienas nuo Rangovo pranešimo gavimo dienos ir per sekančias 5 (penkias) darbo dienas pasirašo Statybos darbų priėmimo-perdavimo aktą arba tuo pačiu terminu pareiškia pretenzijas raštu dėl netinkamo Darbų atlikimo.
      5. *Punkto redakcija, atsižvelgiant į Europos Sąjungos struktūrinių fondų finansavimo galimybę:*
         1. *Gavus finansavimą iš Europos Sąjungos struktūrinių fondų:* Rangovui priskaičiuotos netesybos (delspinigiai, baudos) yra laikomos minimaliais neginčijamais Užsakovo nuostoliais, kurių nereikia įrodinėti. Rangovui priskaičiuotos netesybos ir Užsakovo dėl Rangovo kaltės patirtos išlaidos (nuostoliai) (toliau – kiti nuostoliai), Rangovui nevykdant ar netinkamai vykdant sutartinius įsipareigojimus, apmokamos per 30 (trisdešimt) kalendorinių dienų nuo Užsakovo rašytinio pareikalavimo (sąskaitos faktūros) pateikimo Rangovui momento. Rangovui neapmokėjus netesybų bei kitų nuostolių, Užsakovas įgyja teisę reikalavimą patenkinti pasinaudojant Rangovo pateiktu Sutarties įvykdymo užtikrinimu. Rangovui priskaičiuotos netesybos bei kiti nuostoliai nemažina aktuojamų darbų vertės bei apmokėjimui Rangovo pateikiamos sąskaitos faktūros sumos. Rangovui nesumokėjus netesybų bei kitų nuostolių šiame punkte nustatyta tvarka, Užsakovas turi teisę iki netesybų bei kitų nuostolių padengimo momento nepriimti Rangovo darbų (įskaitant, bet neapsiribojant perdavimo – priėmimo aktų pasirašymą, sąskaitų faktūrų apmokėjimą ir t.t.).
         2. *Negavus finansavimo iš Europos Sąjungos struktūrinių fondų:* Rangovui priskaičiuotos netesybos (delspinigiai, baudos) yra laikomos minimaliais neginčijamais Užsakovo nuostoliais, kurių nereikia įrodinėti. Rangovui priskaičiuotos netesybos ir Užsakovo dėl Rangovo kaltės patirtos išlaidos (nuostoliai) (toliau – kiti nuostoliai), Rangovui nevykdant ar netinkamai vykdant sutartinius įsipareigojimus, Užsakovo pasirinkimu gali būti arba [1] vienašališkai išskaitomos iš Rangovui mokėtinų ar sulaikytų sumų; arba [2] nesant mokėtinų sumų ar jų nepakankant, Užsakovas turi teisę pateikti Rangovui rašytinį reikalavimą dėl netesybų/kitų nuostolių apmokėjimo, kurį jis turi įvykdyti per 30 (trisdešimt) kalendorinių dienų nuo rašytinio pareikalavimo pateikimo dienos. Šis terminas gali būti atitinkamai trumpesnis, jei lieka mažiau nei 35 (trisdešimt penkios) dienos iki Sutarties pabaigos; arba [3] Užsakovas turi teisę reikalavimą patenkinti pasinaudojant Rangovo pateiktu Sutarties įvykdymo užtikrinimu. Užsakovas turi teisę iki netesybų bei kitų nuostolių padengimo momento nepriimti Rangovo darbų (įskaitant, bet neapsiribojant nepasirašyti priėmimo-perdavimo aktų, neapmokėti sąskaitų faktūrų ir t.t.). Rangovui priskaičiuotos netesybos bei kiti nuostoliai nemažina aktuojamų darbų vertės bei apmokėjimui Rangovo pateikiamos sąskaitų faktūrų sumos.
      6. Užsakovas apie gautą finansavimą iš Europos Sąjungos struktūrinių fondų Rangovą informuos raštu. Nesant tokio pranešimo, preziumuojama, kad finansavimas negautas.
      7. Sutarčiai taikoma fiksuotos kainos kainodara. Sutarties vykdymo laikotarpiu pasikeitus PVM, Sutarties kaina su PVM padidėja arba sumažėja dydžiu, lygiu skirtumui tarp buvusio ir naujai nustatyto PVM dydžio nuo PVM pasikeitimo įsigaliojimo dienos. Perskaičiuojama kaina dėl PVM dydžio pasikeitimo tik tų Darbų, kurie pagal Sutartį atliekami po kainos perskaičiavimo. Dėl kitų mokesčių pasikeitimo, rinkos kainų pasikeitimo kaina neperskaičiuojama. Jeigu siekiant įvykdyti Sutartį reikia atlikti darbus ar panaudoti medžiagas, priemones, įrenginius, paslaugas, kurių Rangovas nenumatė arba netinkamai numatė sudarant Sutartį ar rengiant sąmatą, tačiau jie yra būtini Sutarčiai įvykdyti, šiuos darbus Rangovas atlieka savo lėšomis ir neturi teisės reikalauti padidinti Sutarties kainą.
      8. Rangovas prisiima visą riziką, jei dėl ne nuo Užsakovo priklausančių aplinkybių ir kaltės padidės su Sutarties vykdymu susijusios Rangovo išlaidos ir Rangovui Sutarties vykdymas taps sudėtingesnis bei Rangovui padidės įsipareigojimų vykdymo kaina, kurios Užsakovas neapmoka. Įsipareigojimų vykdymo kainos padidėjimas nesuteikia Rangovui teisės sustabdyti ar apriboti Sutarties vykdymo ar nutraukti Sutarties šiuo pagrindu.
      9. Sutartyje nustatyta tvarka, laiku ir tinkamai neįvykdžius ir nepridavus Užsakovui ir valstybinėms institucijoms Darbų (atitinkamos jų dalies) ir to nepatvirtinus atitinkamu jų atlikimo aktu ir / arba nepateikus tinkamos sąskaitos faktūros, jos apmokėjimas nukeliamas tokiam terminui, kiek buvo vėluojama tai padaryti.
      10. Esant poreikiui Užsakovas turi teisę Lietuvos Respublikos teisės aktų nustatyta tvarka reikalauti Rangovo atlikti papildomus darbus, susijusius su Sutarties objektu, sudarant papildomą susitarimą prie Sutarties. Papildomų darbų lokalinės sąmatos sudaromos vadovaujantis statinių statybos skaičiuojamosios kainos nustatymo pagrindiniais principais, patvirtintais STR 1.04.04:2017 „Statinio projektavimas, projekto ekspertizė“ bei UAB „Sistela“ statybos skaičiuojamosios kainos nustatymo rekomendacijomis ir turi būti suderinamos su Užsakovu.
      11. Sutarties kaina gali būti perskaičiuojama (indeksuojama) žemiau nurodytomis sąlygomis bei tvarka:
          1. Sutarties kainos perskaičiavimas inicijuojamas rašytiniu bet kurios Šalies prašymu.
          2. Sutarties kaina pirmą kartą perskaičiuojama (didinama arba mažinama) ne anksčiau kaip praėjus 12 (dvylikai) mėnesių nuo Sutarties įsigaliojimo dienos. Sutarties kaina gali būti perskaičiuojama ne dažniau nei kas 12 (dvylika) mėnesių, skaičiuojant šį laikotarpį nuo paskutinio Sutarties kainos perskaičiavimo (indeksavimo).
          3. Sutarties kaina (be PVM) yra perskaičiuojama vadovaujantis Lietuvos statistikos departamento skelbiamais statybos sąnaudų elementų kainų indekso (toliau - SSKI) pokyčio duomenimis, kurie skelbiami internete adresu: [https://osp.stat.gov.lt/statistiniu-rodikliu-analize?indicator=S7R261#/](https://osp.stat.gov.lt/statistiniu-rodikliu-analize?indicator=S7R261#/ ) (arba atitinkama jo atitiktimi ateityje) pasirenkant kas mėnesį atnaujinamus duomenis: „*lentelės parinktys*“ – „*duomenų rinkinys*“ - „*statinių pagal tipą klasifikatorius*“. Indeksų pokyčio palyginimui naudojamų duomenų iš lentelės eilutė yra nurodyta Sutarties specialiojoje dalyje. Atlikdamos perskaičiavimą Šalys vadovaujasi aukščiau nurodytu rodikliu iš kitos Šalies nereikalaudamos pateikti oficialaus Lietuvos Statistikos Departamento ar kitos institucijos išduoto dokumento ar patvirtinimo.
          4. Sutarties kaina (be PVM) perskaičiuojama tik tuo atveju, jei gautas SSKI pokytis (teigiamas ar neigiamas) yra didesnis kaip 5 (penki) procentai. Skaičiuojama trijų skaičių po kabelio tikslumu.
          5. Perskaičiavimas netaikomas darbams, kurie iki Sutarties kainos perskaičiavimo (įforminimo rašytiniu šalies susitarimu), yra atlikti ir perduoti Užsakovui (šalims pasirašant tarpinius atliktų darbų priėmimo-perdavimo aktus Sutartyje numatyta tvarka), neatsižvelgiant į tai, yra šie darbai apmokėti ar ne.
          6. Perskaičiuota Sutarties kaina įforminama Sutarties šalių įgaliotų atstovų pasirašomu Sutarties pakeitimu. Sutarties pakeitime turi būti nurodyta: kainos perskaičiavimo pagrindas, likusi atliktų ir priėmimo-perdavimo aktais Užsakovui neperduotų darbų vertė (be PVM), perskaičiuojamoji kaina, perskaičiavimo koeficientas (reikšmė), perskaičiuota kaina.
          7. Sutarties kaina yra perskaičiuojama pagal formulę: 𝑎1=𝑎+(𝑘/100×𝑎),pagal formulės reikšmes:a1 – perskaičiuota Sutarties kainą (Eur be PVM); a – Sutartyje nurodyta Sutarties kaina (Eur be PVM)) (jei ji jau buvo perskaičiuota, tai po paskutinio perskaičiavimo) atimant atliktų ir tarpiniais priėmimo-perdavimo aktais Užsakovui perduotų darbų kainą (be PVM); k – SSKI pokytis (%) skaičiuojamas pagal formulę: 𝑘 =𝐼𝑛𝑑. 𝑛𝑎𝑢𝑗𝑎𝑢𝑠𝑖𝑎𝑠/𝐼𝑛𝑑.𝑝𝑟𝑎𝑑ž𝑖𝑎×100−100 proc; Indeksas naujausias – prašymo dėl kainos perskaičiavimo gavimo dieną paskutinis paskelbtas mėnesinis SSKI; Indeksavimo pradžia – prieš 12 mėnesių buvęs mėnesinis SSKI (12 mėnesių terminas skaičiuojamas nuo prašymo dėl kainos perskaičiavimo gavimo dieną paskutinio SSKI paskelbimo mėnesio).
3. **ŠALIŲ ĮSIPAREIGOJIMAI IR TEISĖS**
   1. **Užsakovas įsipareigoja:**
      1. suderinti Rangovo parengtą ir pateiktą darbų Grafiką arba pateikti pastabas Grafikui ne vėliau kaip per 5 (penkias) darbo dienas nuo jo pateikimo dienos;
      2. pateikti Rangovui topografinę nuotrauką, nekilnojamojo turto registro centrinio duomenų banko išrašą, projektavimui būtinus duomenis iš kadastro bylos ir projektavimo sąlygas per 5 (penkias) darbo dienas nuo Sutarties įsigaliojimo;
      3. pirmą kartą iš Rangovo derinimui gautą Projektą suderinti arba pateikti pastabas per 15 (penkiolika) darbo dienų nuo Projekto gavimo dienos. Pirmą kartą pateikto Projekto derinimo laikas į Darbų trukmę neįskaičiuojamas;
      4. esant poreikiui, pateikti savo rašytinį sutikimą keisti projektinius sprendinius arba savo pastabas jiems, per 15 (penkiolika) darbo dienų nuo Rangovo prašymo pateikimo dienos;
      5. perduoti Rangovui darbų zoną prieš 5 (penkias) darbo dienas iki Darbų atlikimo pradžios, pasirašant statybvietės perdavimo–priėmimo aktą;
      6. pranešti Rangovui, kas vykdys techninę priežiūrą;
      7. Rangovui pateikti Projekto kodą, kuris bus naudojamas visuose Projekto dokumentuose (Projektinėje dokumentacijoje, raštuose, aktuose, sąskaitose-faktūrose ir kt. dokumentuose susijusiuose su Darbais) per 5 (penkias) darbo dienas nuo Sutarties įsigaliojimo dienos;
      8. priimti iš Rangovo kokybiškai atliktus Darbus ir apmokėti už juos Sutartyje numatytais terminais;
      9. pagal Rangovo paruoštą ir su Užsakovu suderintą Projektą išduoti įgaliojimą Rangovui statybos leidimo gavimui, statybos užbaigimo Darbų pridavimui procedūrų vykdymui, pagal poreikį ir kitiems reikalingiems veiksmams atlikti Užsakovo vardu Lietuvos Respublikos įstatymų nustatyta tvarka ir terminais;
      10. savo lėšomis parengti Sutartyje nurodytų statinių kadastro bylą;
      11. vykdyti kitus įsipareigojimus, numatytus Sutartyje ar Lietuvos Respublikos teisės aktuose.
   2. **Užsakovas turi teisę:**
      1. nepriimti Darbų, atliktų ne pagal Sutartyje, jos prieduose, ar norminiuose dokumentuose nurodytus reikalavimus;
      2. raštu pareikalauti pašalinti Darbų, parengto Projekto defektus / trūkumus, jeigu Rangovas vykdydamas Sutartį nesilaiko Sutartyje nustatytų reikalavimų ir (ar) Lietuvos Respublikos teisės aktų;
      3. jeigu Rangovas nepašalina Darbų, parengto Projekto defektų / trūkumų per Užsakovo nustatytą protingą terminą, Rangovo sąskaita pašalinti Darbų, Projekto trūkumus, Užsakovo patirtas išlaidas (nuostolius) kompensuojant (atlyginant) Sutarties 3.2.5 punkte nustatyta tvarka;
      4. tikrinti atliekamų Darbų eigą, kiekį, kokybę;
      5. jeigu Rangovas nukrypsta nuo patvirtinto Projekto, nesilaiko sąlygų dėl Darbų kokybės, statybos normų ir taisyklių, pareikalauti pašalinti trūkumus arba prireikus sustabdyti Darbus, kol trūkumai bus pašalinti;
      6. Rangovui nevykdant arba netinkamai vykdant sutartinius įsipareigojimus ar esant grėsmei, kad Sutartis nebus įvykdyta, Užsakovas turi teisę sustabdyti savo sutartinių įsipareigojimų vykdymą, tol, kol Rangovas tinkamai įvykdys Sutartį ar pateiks Sutarties tinkamą įvykdymą pagrindžiančius įrodymus;
      7. sustabdyti Darbus, jeigu nustatomi grubūs darbuotojų saugos ir priešgaisrinės apsaugos reikalavimų pažeidimai (pvz., įskaitant, bet neapsiribojant Rangovo darbuotojai neturi būtinos kvalifikacijos, reikalingos Darbams atlikti, darbo vietoje nėra Rangovo paskirtų atsakingų asmenų, darbuotojai neturi apsaugos priemonių, egzistuoja kitos aplinkybės, kurios kelia grėsmę žmonių sveikatai, gyvybei, kt.), iki jų pašalinimo;
      8. sudaryti Darbų priėmimo komisiją arba įgalioti asmenį, dalyvaujant Rangovo atsakingam asmeniui, priimti Darbus;
      9. dėl objektyvių priežasčių negalint vykdyti Darbų (jų dalies) pagal Projektą, savo nuožiūra skaidyti anksčiau suderintą Projektą į etapus;
      10. jei būtina / tikslinga – atsisakyti atskiro darbo ar mažinti Darbų apimtis, arba Sutartyje numatytą atskirą darbą (ar jo dalį) keisti kitu atskiru darbu;
      11. pasinaudoti kitomis Sutartyje ar teisės aktuose numatytomis teisėmis.
   3. **Rangovas įsipareigoja:** 
      1. per 10 (dešimt) darbo dienų nuo Sutarties įsigaliojimo dienos paruošti ir su Užsakovu suderinti Grafiką. Po Projekto parengimo ir suderinimo su Užsakovu datos Rangovas per 5 (penkias) darbo dienas įsipareigoja pateikti ir suderinti su Užsakovu patikslintą Grafiką pagal suderintą Projektą.
      2. Užsakovo pateiktą Projekto kodą, naudoti visuose Projekto dokumentuose (Projektinėje dokumentacijoje, raštuose, aktuose, sąskaitose-faktūrose ir kt. dokumentuose susijusiuose su Darbais);
      3. parengti Projektą, vykdyti jo Priežiūrą, atlikti Darbus per Sutartyje ir Grafike nustatytus terminus, pagal Sutarties sąlygas už Sutartyje numatytą kainą, savo rizika bei sąskaita kaip įmanoma rūpestingai bei efektyviai, pagal geriausius visuotinai pripažįstamus profesinius, techninius standartus ir praktiką, panaudodamas visus reikiamus įgūdžius, žinias;
      4. savo sąskaita pataisyti Projektą pagal projekto ekspertizės privalomąsias pastabas. Projekto trūkumų bei pastabų taisymas (įskaitant ekspertizės pastabų taisymą) negali būti pagrindu Projekto parengimo termino pratęsimui ar papildomos kainos mokėjimui. Rangovas privalo užtikrinti, kad Sutartyje nustatytais terminais Užsakovui bus pateiktas tinkamai parengtas galutinis, pataisytas ir trūkumų neturintis Projektas;
      5. tinkamai suruošti medžiagą statybą leidžiančio dokumento gavimui ir esant poreikiui atlikti korekcijas, jei, siekiant gauti statybą leidžiantį dokumentą, parengtą medžiagą reikia tikslinti ar papildyti;
      6. ne vėliau kaip per 10 (dešimt) darbo dienų po Sutarties pasirašymo dienos pateikti Užsakovui Užtikrinimą sumai, kuri sudaro 10 proc. nuo bendros Sutarties kainos su PVM, galiojantį nepertraukiamai iki sutartinių įsipareigojimų įvykdymo, bet ne trumpiau nei galioja Sutartis (sutartinių įsipareigojimų įvykdymo laikotarpį). Užtikrinime turi būti nurodyta, kad Užtikrinimo davėjas besąlygiškai ir neatšaukiamai įsipareigoja sumokėti Užsakovui ne didesnę nei Užtikrinime nurodytą sumą per 10 (dešimt) dienų nuo pirmo raštiško Užsakovo pranešimo Užtikrinimo davėjui apie Sutartyje nustatytų įsipareigojimų pažeidimą, dalinį ar visišką jų nevykdymą ar netinkamą vykdymą. Užtikrinimo davėjas neturi teisės reikalauti, kad Užsakovas pagrįstų savo reikalavimą. Užsakovas pranešime Užtikrinimo davėjui nurodys, kad Užtikrinimo suma jam priklauso dėl to, kad Rangovas dalinai ar visiškai neįvykdė Sutarties sąlygų ar kitaip pažeidė Sutartį. Užsakovas neįsipareigoja įrodinėti realiai patirtų nuostolių ir Rangovas, pasirašydamas Sutartį ir pateikdamas Užtikrinimą, patvirtina, kad Užtikrinimo suma laikytina minimaliais neginčijamais Užsakovo nuostoliais, kurių nereikia įrodinėti;
      7. Užtikrinimas turi būti pateiktas Šalių tarpusavio atsiskaitymams naudojama valiuta;
      8. tuo atveju, jeigu Sutarties galiojimo laikotarpiu pasibaigia Užtikrinimas ar baigiasi Sutarties terminas, tačiau Sutartis dar neįvykdyta ir privalo būti užbaigta, ne vėliau kaip likus 10 (dešimt) darbo dienų iki Užtikrinimo galiojimo termino pabaigos pateikti Užsakovui naują Užtikrinimą arba pratęsti esamą tomis pačiomis sąlygomis;
      9. jeigu Sutarties galiojimo laikotarpiu Užsakovas pasinaudojo Užtikrinimu, per 10 (dešimt) darbo dienų pateikti Užsakovui naują Užtikrinimą tomis pačiomis sąlygomis;
      10. jei Sutarties vykdymo metu Užtikrinimą išdavęs juridinis asmuo (garantas, laiduotojas) negali įvykdyti savo įsipareigojimų, Rangovas per 10 (dešimt) darbo dienų nuo Užsakovo rašto gavimo dienos arba nuo sužinojimo apie garanto / laiduotojo negalimumą vykdyti savo įsipareigojimus dienos (šis terminas gali būti trumpesnis, jei iki Sutarties pabaigos liko ne daugiau kaip 15 (penkiolika) dienų) privalo pateikti naują Užtikrinimą tokiomis pačiomis sąlygomis kaip ir ankstesnysis.
      11. Rangovui Sutartyje numatytais terminais nepateikus naujo arba nepratęsus esamo Užtikrinimo Sutartyje numatytais atvejais ir sąlygomis, Užsakovas pasilieka teisę pasinaudoti galiojančiu Užtikrinimu
      12. gavus iš Užsakovo / Projekto ekspertizės teigiamą Projekto ekspertizės išvadų aktą, organizuoti statybą leidžiančio dokumento gavimo procedūras ir pateikti Užsakovui statybą leižiantį dokumentą statybą reglamentuojančiuose teisės aktuose numatytais terminais;
      13. ne vėliau kaip per 5 (penkias) darbo dienas nuo Sutarties įsigaliojimo dienos pateikti Užsakovui:
          1. Statinio projektuotojo civilinės atsakomybės privalomojo draudimo (pagal Lietuvos Respublikos statybos įstatymo 43 str.) poliso kopiją bei draudimo įmokos už šį draudimo polisą apmokėjimo dokumento kopiją;
          2. Rangovo bendrosios civilinės atsakomybės draudimo poliso kopiją bei draudimo įmokos už šį draudimo polisą apmokėjimo dokumento kopiją. Rangovas turi būti apsidraudęs visu sutartinių įsipareigojimų vykdymo laikotarpiu.
      14. Rangovas turi būti apsidraudęs Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomuoju draudimu kaip numatyta Lietuvos Respublikos statybos įstatymo 46 straipsnyje ir likus 5 (penkioms) darbo dienoms iki Darbų pradžios Užsakovui turi pateikti nurodyto privalomojo draudimo poliso kopiją bei draudimo įmokos už šį draudimo polisą apmokėjimo dokumento kopiją. Rangovas savo lėšomis apdraudžia Sutarties objekto turtą maksimaliu turto atkuriamosios vertės draudimu nuo visų galimų rizikos atvejų. Įvykus draudiminiam įvykiui, dėl kurio Sutarties objekto turtas yra sunaikinamas ar sugadinamas, Rangovas privalo atlikti visus Sutartyje numatytus darbus. Draudimas turi galioti tol, kol bus tinkamai įvykdyti sutartiniai įsipareigojimai;
      15. turėti galiojančius kvalifikacijos atestatus ir visus nustatyta tvarka išduotus (patvirtintus) leidimus, suteikiančius teisę atlikti Sutartyje nurodytus Darbus;
      16. parengti Projektą, jį suderinti pagal Lietuvos Respublikoje nustatytą tvarką ir pateikti Užsakovui Projekto elektroninę versiją, patvirtintą elektroniniu parašu ir 2 (du) Projekto popierinės versijos egzempliorius. Projektas turi būti pateikiamas skaitmeninėje laikmenoje - \*.adoc formatu pasirašytas kvalifikuotu elektroniniu parašu ir originaliais Projekto formatais (PDF, DWG, WORD, EXEL ar kitais koreguojamais formatais skaitmeninėje laikmenoje);
      17. užtikrinti, kad Projektas būtų parengtas, bei Darbai atlikti laikantis bei vadovaujantis Lietuvos Respublikos statybos įstatymu, Lietuvos Respublikos aplinkos apsaugos įstatymo, Lietuvos Respublikos darbuotojų saugos ir sveikatos įstatymo, Lietuvos Respublikos potencialiai pavojingų įrenginių priežiūros įstatymo ir kitais galiojančiais statybą ir projektavimą reglamentuojančiais teisės aktais, statybos normomis, statybos techniniais reglamentais, bet jais neapsiribojant;
      18. pataisyti Projektą pagal Užsakovo pagrįstas pastabas be papildomo apmokėjimo per Užsakovo raštu nurodytą terminą;
      19. nekeisti projektinių sprendimų be raštiško Užsakovo sutikimo;
      20. ne vėliau kaip per 5 (penkias) darbo dienas iki Darbų pradžios pateikti Užsakovo atsakingam darbuotojui Rangovo darbuotojų sąrašą, kurie vykdys Darbus ir bus atsakingi už darbų saugą, nurodyti darbuotojų vardus, pavardes, pareigas, kvalifikacinius pažymėjimus bei Rangovo transporto priemones ir vairuotojus, jei reikės patekti į Užsakovo teritoriją;
      21. nepradėti Darbų tol, kol Užsakovas neperdavė statybvietės / Darbų vietos / Darbų zonos, kaip to reikalaujama pagal statybos techninį reglamentą STR 1.06.01:2016 „Statybos darbai. Statinio statybos priežiūra“;
      22. pranešti Užsakovui, kas vykdys Projekto priežiūrą;
      23. užtikrinti tinkamą naudojamų medžiagų ir atliktų Darbų kokybę;
      24. pateikti Darbams atlikti reikalingą įrangą bei kitas reikalingas medžiagas, naudojamų medžiagų sertifikatus ir/ar eksploatacinių savybių deklaracijas ir turi turėti CE ženklinimą;
      25. laikytis darbuotojų saugos ir sveikatos, gaisrinės saugos, higienos ir darbo tvarkos taisyklių bei atsakyti už darbuotojų darbų saugą ir sveikatos reikalavimų vykdymą pagal Statybvietės priėmimo–perdavimo aktą iš Užsakovo priimtoje zonoje; aprūpinti darbuotojus buities, sanitarines ir higienos normas atitinkančiomis poilsio ir apgyvendinimo patalpomis; asmeninėmis apsaugos priemonėmis; užtikrinti, kad visi įrankiai, mechanizmai, įrenginiai, transporto priemonės kita įranga bei įrengimai yra techniškai tvarkingi ir atitinka teisės aktų reikalavimus;
      26. vykdant Sutartyje numatytus Darbus iš Užsakovo priimtose darbo vietose, įformintose ribų aktu, dalyvaujant Užsakovui, atlikti įvykusių nelaimingų atsitikimų su Rangovo darbuotojais tyrimą ir jų apskaitą. Jeigu nelaimingas atsitikimas įvyksta su subrangovo darbuotojais, jų tyrimą ir apskaitą atlieka subrangovas, dalyvaujant Rangovo atstovui. Rangovas yra atsakingas už Darbo vietoje įvykusius nelaimingus atsitikimus, sužeidimus, sužalojimus, avarijas ar sutrikimus. Apie įvykusį nelaimingą atsitikimą, sužeidimą, avariją ar sutrikimą privaloma nedelsiant informuoti Užsakovą;
      27. užtikrinti, kad jo darbuotojai ir Rangovo Darbų atlikimui pasitelkti asmenys Darbų vykdymo teritorijoje būtų blaivūs (etilo alkoholio koncentracija kraujyje ir kitose biologinėse organizmo terpėse turi būti 0,00 promilių), neapsvaigę nuo narkotinių ar toksinių medžiagų, bei prisiimti atsakomybę kai išaiškinamas neblaivus Darbus atliekantis asmuo arba kai neblaivus Darbu atliekantis asmuo sužalojamas ar žūva dėl nelaimingo atsitikimo darbe;
      28. savo sąskaita pašalinti trūkumus ar defektus, susijusius su netinkamu Darbų atlikimu per Užsakovo raštu nurodytą protingą terminą (pašalinus trūkumus ar defektus iš Užsakovo gaunama pažyma apie trūkumų ištaisymą);
      29. apie atliekamus Darbus informuoti valstybines priežiūros institucijas ir esant poreikiui gauti visus reikiamus leidimus, kaip to reikalauja norminiai teisės aktai, atlikti visus reikalingus Darbų kokybės patikrinimus, įforminti visą reikalingą dokumentaciją ir priduoti objektą valstybinėms institucijoms ir Užsakovo priėmimo komisijai (įskaitant ir statybos užbaigimo Darbų pridavimą);
      30. atlikus ar pabaigus visus Darbus pagal Sutartį įforminti atliktų Darbų dokumentaciją bei techninę–vykdomąją dokumentaciją, ir ją pateikti Užsakovo atstovams, pildyti Statybos darbų priėmimo – perdavimo aktą, įforminti kitus normatyviniuose statybos techniniuose dokumentuose nurodytus reikalingus dokumentus ir perduoti juos visus Užsakovui, pasirašant Statybos darbų perdavimo–priėmimo aktą;
      31. užtikrinti, kad kiekvienos dienos pabaigoje būtų sutvarkyta Darbų vykdymo zona. Jeigu Rangovas tinkamai nevykdo šiame punkte numatytų įsipareigojimų ir per 2 (dvi) darbo dienas po Užsakovo pareikalavimo neištaiso trūkumų, Užsakovas turi teisę savo jėgomis, ar pasitelkus trečiuosius asmenis, Rangovo sąskaita sutvarkyti teritoriją / Darbų vykdymo zoną, išvežti šiukšles bei atlikti kitus būtinus darbus, o Rangovas privalo atlyginti dėl to patirtas Užsakovo išlaidas. Rangovas įsipareigoja Darbų vykdymo metu susidarančias atliekas tvarkyti laikantis Techninėje specifikacijoje ir teisės aktuose numatytų reikalavimų;
      32. per Užsakovo nustatytą protingą terminą nepašalinus defektų, atsiradusių per Sutarties 4.3.36 punkte nustatytą garantinį terminą, atlyginti Užsakovo išlaidas, susijusias su defektų šalinimu ir dėl to Užsakovo patirtus nuostolius;
      33. dalyvauti ir pateikti dokumentus Užsakovo priėmimo komisijai;
      34. visus darbus, kurie bus paslėpti kitais darbais ir/ar konstrukcijomis („paslėptus darbus“), jei tokių bus, pateikti Užsakovo bei statybos techninio prižiūrėtojo priėmimui, bei įforminti paslėptų darbų aktą;
      35. Užsakovui pateikus pažymą apie tinkamai atliktus Darbus, per 5 (penkias) darbo dienas pateikti Užsakovui priimtiną, tinkamai įformintą bei atitinkančią Lietuvos Respublikos teisės aktų reikalavimus, banko garantinių įsipareigojimų įvykdymo užtikrinimo garantiją ar draudimo bendrovės garantinių įsipareigojimų įvykdymo laidavimo raštą. Garantijos/laidavimo suma – 5 % nuo Sutarties kainos su PVM. Užtikrinimo suma negali keistis ir privalo išlikti ta pati visą garantinių įsipareigojimų užtikrinimo laikotarpį. Garantijos/laidavimo dalykas – Rangovo kokybės garantijos laikotarpio prievolių pagal Sutartį dalinis ar visiškas neįvykdymas ar netinkamas vykdymas. Garantija/laidavimas privalo galioti 3 (tris) metus.
      36. Rangovas Lietuvos Respublikos civilinio kodekso bei statybos įstatymo nustatyta tvarka atsako už statinio sugriuvimą ar per garantinį terminą nustatytus defektus. Rangovas atliktiems Darbams suteikia garantinį terminą, skaičiuojamą nuo Statybos darbų perdavimo – priėmimo akto pasirašymo dienos: 5 (penkių) metų – visiems Rangovo atliktiems Darbams, 10 (dešimt) metų – esant paslėptų statinio elementų (konstrukcijų, vamzdynų ir kt.) trūkumams, 20 (dvidešimt) metų – esant tyčia paslėptiems trūkumams. Defektų pašalinimo terminas derinamas atskirai tarpusavio susitarimu. Jeigu atsiradę defektai nebus pašalinti garantinio termino metu, garantinis terminas bus pratęstas tiek, kiek reikės laiko atsiradusiems defektams pašalinti;
      37. garantinio termino laikotarpiu gavęs pranešimą apie Darbų defektus Rangovas privalo ne vėliau kaip per 12 (dvylika) valandų nuo pranešimo apie defektus gavimo momento (jei Šalys nesusitarė kitaip) atvykti į objektą ir įvertinti defektus bei nustatyti jų šalinimo terminą. Tokiu atveju Rangovas įsipareigoja defektus pašalinti ne vėliau kaip per 7 (septynias) kalendorines dienas nuo pranešimo apie defektą gavimo momento, jeigu susiklosčiusios aplinkybės nereikalauja pašalinti defekto per trumpesnį laikotarpį. Jei Rangovas įvertinęs defektą nustato, kad defekto objektyviai negalės pašalinti per 7 (septynias) kalendorines dienas nuo pranešimo apie defektą gavimo momento, jis privalo nedelsiant apie tai pranešti Užsakovui, nurodant argumentus, bei su Užsakovu raštu suderinti kitą defekto pašalinimo terminą;
      38. Rangovas privalo nedelsdamas, bet ne vėliau kaip per 3 (tris) darbo dienas informuoti Užsakovą apie bet kokias aplinkybes (nesklandumus), kurias jis patiria vykdydamas Sutartį ir kurios objektyviai trukdo ar gali sutrukdyti Rangovui užbaigti Darbų atlikimą nustatytais terminais, įskaitant, bet neapsiribojant, reikalingų dokumentų trūkumą, Užsakovo ar kitų statybos proceso dalyvių pateiktų dokumentų netikslumus, Sutarties tinkamam įvykdymui trukdyti galinčius valstybės institucijų ar kitų trečiųjų asmenų veiksmus, kt. Rangovas privalo būti aktyvus ir dėti visas protingas pastangas tam, kad kilę nesklandumai būtų pašalinti ekonomiškai ir racionaliai pateisinamu būdu bei sprendimais ir nesukeltų grėsmės Sutarties įvykdymui. Šiame punkte nurodytu terminu nepranešęs Užsakovui apie Sutarties vykdymo nesklandumus, Rangovas praranda teisę tokiomis aplinkybėmis remtis ginče su Užsakovu;
      39. po Darbų atlikimo ir apmokėjimo nedelsiant perleisti nuosavybės teisę į Darbų atlikimo rezultatą, jeigu toks sukuriamas;
      40. kiekvieną savaitę Užsakovui pateikti išsamią Darbų vykdymo ataskaitą, nurodant kokie Darbai buvo atlikti, išskiriant konkrečias Darbų kainos sudėtines dalis bei pateikiant papildomą su Darbų atlikimu susijusią informaciją. Nevykdant šio įsipareigojimo, Rangovas privalo pateikti Darbų vykdymo ataskaitą nedelsiant, ne vėliau kaip per 1 (vieną) darbo dieną, po Užsakovo pareikalavimo;
      41. Užsakovui raštu paprašius, grąžinti visus iš Užsakovo gautus Sutarčiai vykdyti reikalingus dokumentus. Jei tokio prašymo nėra, po Sutarties įvykdymo per 10 (dešimt) dienų šiuos dokumentus grąžinti Užsakovui savo iniciatyva, ar sunaikinti (nesvarbu kokiame formate tie dokumentai buvo pateikti), nebent teisės aktai imperatyviai numato juos Rangovui archyvuoti;
      42. Darbų vykdymo metu Rangovo atsakingas darbuotojas (Darbų vadovas) privalo būti objekte, organizuoti Darbus ir tinkamai registruoti atliktus Darbus objekto statybos darbų žurnale bei pildyti kitą privalomąją dokumentaciją. Gavus Užsakovo prašymą, ne vėliau kaip per 3 (tris) darbo dienas pateikti prašomą dokumentaciją Užsakovui. Rangovas privalo tinkamai įforminti ir laiku perduoti kitus su Darbais susijusius dokumentus, reikalingus Darbų rezultatams tinkamai įforminti arba objekto statybos užbaigimui įforminti. Praradimo atveju, Rangovas kuo skubiau savo sąskaita privalo atkurti prarastą dokumentaciją. Rangovo Darbų vadovas turi turėti atitinkantį objektui kvalifikacijos atestatą ir būti apmokytas bei atestuotas darbų saugos klausimais (turėti galiojantį darbdavio įgalioto asmens darbų saugos pažymėjimą);
      43. apmokyti Užsakovo personalą tinkamai ir saugiai (pagal gamintojo keliamus reikalavimus) eksploatuoti ir prižiūrėti sumontuotus įrenginius bei gaminius, perduoti brėžinius, instrukcijas, kt. susijusią dokumentaciją, prisijungimus, valdymo teises, slaptažodžius (jei tokie yra);
      44. atlyginti dėl Rangovo ar jo pasitelktų trečiųjų asmenų kaltės Užsakovo patirtus bei trečiosioms šalims padarytus nuostolius;
      45. savo sąskaita įsigyti ir apmokėti visus leidimus, susijusius su laikinu elektros energijos, vandens bei kitų resursų tiekimu bei vartojimu, reikalingu Darbų vykdymui; įrengti prisijungimus prie elektros, vandens ir kitų resursų ar savarankiškai organizuotis prisijungti prie šių resursų tinklų / įvadų bei sudaryti atitinkamus susitarimus (jei jie reikalingi) su šių tinklų / įvadų savininkais / valdytojais. Laikinų elektros įrenginių medžiagos, įranga ir instaliavimas turi atitikti elektros energiją tiekiančios įmonės išduotas technines sąlygas; savo lėšomis gauti visus Darbams atlikti reikalingus leidimus iš institucijų. Tokie leidimai apima leidimus eismo nukreipimams, kelių uždarymo leidimai, gyvenimo ir darbo leidimai, leidimai radijo ryšio priemonėms, leidimai žemės darbams ar inžinerinių tinklų perkėlimui, aplinkosaugos leidimai ir kt.; taip pat savo sąskaita gauti žemės sklypų savininkų bei kitus sutikimus, derinimus, leidimus Darbams vykdyti;
      46. prieš atlikdamas kasimo ar kuriuos nors kitus darbus, galinčius pažeisti esamus inžinerinius tinklus, susipažinti su visų esamų tinklų (tokių kaip elektros, telefono, šilumos, vandentiekio, nuotekų, dujotiekio ir kt.) išsidėstymu. Rangovas atsako už bet kokią žalą, padarytą esamiems keliams, kelių dangoms, kitoms dangoms, tranšėjoms, vamzdžiams, kabeliams ir kt., atliekant Darbus, įskaitant ir už subrangovų atliekamus darbus bei privalo ištaisyti bet kokią žalą savo sąskaita iki Darbų užbaigimo termino (jeigu pagal žalos pobūdį nėra būtina ją ištaisyti greičiau);
      47. imtis visų priemonių Užsakovo jam perduotos darbų zonos, medžiagų, žaliavų ir kitų daiktų, priklausančių Užsakovui, Rangovui ir/ar tretiesiems asmenims, saugumui užtikrinti. Rangovui tenka visa šių medžiagų, žaliavų, daiktų sugedimo, praradimo, žuvimo rizika iki Užsakovas priims Darbus, kuriems atlikti buvo panaudotos atitinkamos medžiagos, žaliavos ar daiktai, arba priims šio turto likučius;
      48. statybvietėje sandėliuoti medžiagas ir iškastinį gruntą atsižvelgiant į statinio projekto dalyje “Pasirengimas statybai ir statybos darbų organizavimas” nurodytus ir suderintus plotus;
      49. visas materialines vertybes (metalo laužą, nuvalytus vamzdžius nuo izoliacijų ir apvalkalų, metalines jungtis ir kt.) po atliktų demontavimo ar kitų darbų grąžinti Užsakovui į Užsakovo nurodytą vietą. Grąžinimas turi būti įforminamas šalių atsakingiems asmenims pasirašant krovinio gabenimo važtaraštį ar kitą jam prilyginamą aktą bei svėrimo protokolą. Akto egzemplioriai paliekami kiekvienai Šaliai.
      50. Rangovas privalo apsaugoti Užsakovą nuo bet kokių pretenzijų, kurios susijusios su Rangovo Darbais ir jų rezultatu pagal šią Sutartį. Jeigu yra pareikšta pretenzija dėl bet kokių darbų ir/ar įsipareigojimų netinkamo vykdymo ar nevykdymo šios Sutarties pagrindu, Rangovas, Užsakovui pareikalavus, privalo savo sąskaita vesti derybas dėl pretenzijos išsprendimo. Tuo atveju, jeigu dėl Rangovo įsipareigojimų vykdymo pagal Sutartį bet kokius papildomus nuostolius pagal pareikštas pretenzijas patiria Užsakovas, Rangovas įsipareigoja juos kompensuoti Užsakovui;
      51. ne vėliau kaip per 3 (tris) darbo dienas nuo informacijos apie Darbų vykdymo pradžią pateikimo Lietuvos Respublikos statybos leidimų ir statybos valstybinės priežiūros informacinėje sistemoje "Infostatyba" dienos, Rangovui ir Statybos darbų vadovui patvirtinti apie savo dalyvavimą Darbų vykdyme Lietuvos Respublikos statybos leidimų ir statybos valstybinės priežiūros informacinėje sistemoje "Infostatyba". To nepadarius, Rangovas įsipareigoja sumokėti Valstybinės teritorijų planavimo ir statybos inspekcijos prie Aplinkos ministerijos paskirtą baudą (jeigu tokia būtų) bei atlyginti kitas su tuo susijusias išlaidas.
      52. Rangovas įsipareigoja prieš pradedant vykdyti statybos darbus statybvietėje, pagal Statybos įstatymo 221 straipsnio reikalavimus, nustatyti skaidriai dirbančio asmens identifikavimo ir kontrolės tvarką statybvietėje bei užtikrinti, kad visi statybvietėje esantys asmenys (statybos darbus atliekantys Rangovo, subrangovo darbuotojai, bei kiti statybvietėje esantys asmenys) turėtų suformuotus skaidriai dirbančio asmens identifikavimo kodus (kai jiems kodas negali būti suformuotas, – kode užšifruojamus duomenis pagrindžiančius dokumentus) ir juos pateikti Statybos įstatymo 221 straipsnio 1 ir 2 dalyse nustatytais atvejais ir tvarka;
      53. Rangovas įsipareigoja kontroliuoti nustatytų skaidriai dirbančio asmens identifikavimo ir kontrolės tvarkos reikalavimų lankymąsi statybvietėje;
      54. Rangovas privalo Užsakovo darbuotojams, jo įgaliotiems asmenims, ar valstybinėms institucijoms, kontroliuojančioms įstatymų laikymąsi, pateikti ir leisti patikrint skaidriai dirbančiojo asmens dokumentus.
      55. Užsakovo darbuotojams ar jo įgaliotiems asmenims nustačius Sutarties 4.3.52 – 4.3.54 punktuose numatytų įsipareigojimų pažeidimus, apie tokius pažeidimus raštu informuojamas Rangovas, o asmuo, neturintis skaidriai dirbančojo asmens patvirtinančių dokumentų, pažeidimo fakto nustatymo metu šalinamas iš statybvietės.
      56. Rangovas, nevykdantis Statybos įstatymo 221 straipsnyje nustatytų ir jam perleistų vykdyti pareigų, prisiima visą atsakomybę įstatymų nustatyta tvarka bei sumoka Užsakovui 500 (penkių šimtų eurų) Eur baudą už kiekvieną Užsakovo, jo įgaliotų asmenų ar valstybinių institucijų nustatytą pažeidimo atvejį.
      57. Jeigu Rangovo kvalifikacija dėl teisės verstis atitinkama veikla nebuvo tikrinama Pirkimo vykdymo metu visa apimtimi, Rangovas įsipareigoja užtikrinti, kad Sutartį vykdys tik tokią teisę turintys asmenys;
      58. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose.
   4. **Rangovas turi teisę:**
      1. gauti apmokėjimą už atliktus Darbus su sąlyga, kad jis tinkamai atliko Darbus;
      2. Darbų vykdymo metu neprieštaraujant Užsakovui, atsižvelgiant į Sutartyje numatytus atvejus, koreguoti Grafiką keičiant Darbų vykdymo seką, bet nekeičiant Darbų atlikimo galutinio termino;
      3. Rangovas turi teisę sustabdyti Darbus pagal Sutartį:
         1. jei Užsakovas ne dėl Rangovo kaltės uždelsia pagal Sutartį mokėtinų sumų apmokėjimą ilgiau nei 30 (trisdešimt) dienų nuo mokėjimo termino pabaigos;
         2. jei Užsakovas ne dėl Rangovo kaltės netinkamai ar ne laiku vykdo kitus savo įsipareigojimus pagal Sutartį. Rangovas turi teisę sustabdyti Darbus po to, kai apie sutartinių įsipareigojimų netinkamą vykdymą/nevykdymą informavo Užsakovą raštu, tačiau Užsakovas per Rangovo pranešime nurodytą protingą terminą, kuris negali būti trumpesnis nei 10 (dešimt) darbo dienų, trūkumų nepašalino.
      4. pasinaudoti kitomis Sutartyje ar teisės aktuose numatytomis teisėmis.
   5. Šalys turi teisę sušaukti susirinkimą Sutarties vykdymo eigoje kilusiems klausimas išspręsti, apie susirinkimą informuojant kitą šalį ne vėliau kaip prieš 2 (dvi) darbo dienas iki susirinkimo dienos. Susirinkimą organizuojanti Šalis sudaro darbotvarkę ir apie ją supažindina kitą Šalį. Į darbotvarkę gali būti įtraukiami iki susirinkimo dienos pateikti kitos Šalies pasiūlyti klausimai. Susirinkimą protokoluoja ir protokolą susipažinimui ne vėliau kaip per 2 (dvi) darbo dienas po Susirinkimo dienos Rangovui pateikia Užsakovas, nebent Šalys susirinkimo metu susitartų kitaip. Susirinkimo protokolas laikomas patvirtintu, jeigu kita Šalis nepareiškė argumentuotų pastabų raštu per 2 (dvi) darbo dienas po protokolo gavimo. Šalių dalyvavimas susirinkimuose yra privalomas.
   6. Šalys įsipareigoja tinkamai vykdyti savo įsipareigojimus, prisiimtus Sutartimi, viena su kita bendradarbiauti ir susilaikyti nuo bet kokių veiksmų, kuriais galėtų padaryti žalą viena kitai ar apsunkintų kitos Šalies prisiimtų įsipareigojimų įvykdymą.
4. **TERMINAI**
   1. Projekto parengimo ir jo suderinimo su Užsakovu terminas, kurio privalo laikytis Rangovas, nurodytas Sutarties specialiojoje dalyje.
   2. Darbai pradedami nuo Sutarties įsigaliojimo.
   3. Darbų atlikimo terminai nustatomi Grafike, kuris patikslinamas parengus Projektą.
   4. Bendras Darbų įvykdymo terminas su pridavimu (reikiamos dokumentacijos sutvarkymas, pažymų gavimas ir pridavimas Užsakovui bei atitinkamoms institucijoms) nurodytas Techninėje specifikacijoje.
   5. Užsakovas turi teisę į Darbų atlikimo laikotarpį neįskaityti Darbų vykdymo sustabdymo laikotarpio, šildymo sezono metu (technologinė pertrauka).
   6. Užsakovas dėl naujai paaiškėjusių ar pasikeitusių aplinkybių, kai dėl jų negalima pradėti / vykdyti / tęsti Darbų ir, kai jos tampa žinomos po Sutarties sudarymo, gali bet kada raštu nurodyti Rangovui sustabdyti visų ar dalies Darbų vykdymą, nurodydamas (jeigu įmanoma) sustabdymo trukmę dienomis ar tikslią datą.
   7. Aplinkybės, dėl kurių gali būti stabdomi Darbai (ar jų dalis), yra:
      1. papildomi archeologiniai tyrinėjimai, kurie nebuvo numatyti, bet kuriuos būtina atlikti;
      2. Užsakovas neperduoda statybvietės;
      3. trečiųjų šalių įtaka ir veiksmai;
      4. laiku nepateikta įranga ar medžiagos, kurias privalo pateikti Užsakovas (jei taikoma);
      5. jei dėl objektyvių priežasčių negalima vykdyti Darbų (jų dalies) pagal Projektą ir reikalinga skaidyti anksčiau suderintą Projektą į etapus;
      6. bet koks nenumatytas gamtos jėgų veikimas, dėl kurių techniškai neįmanoma vykdyti Darbų ir kurių joks kitas patyręs Rangovas nebūtų galėjęs tikėtis ir numatyti;
      7. kitos aplinkybės, kurios nebuvo žinomos pirkimo vykdymo metu ir su kuriomis susidurtų bet kuris rangovas ir kurias Užsakovas pripažįsta svarbiomis;
      8. kiti Sutartyje numatyti atvejai.
   8. Sustabdžius Darbus dėl grubių darbų saugos, sveikatos ir/ar priešgaisrinės apsaugos ar kitų pažeidimų, Darbų terminai, numatyti Sutarties sąlygose, nėra pratęsiami. Sustabdyti Darbai neatliekami iki Darbų vykdymo atnaujinimo. Užsakovui nurodant raštu Darbai atnaujinami išnykus aplinkybėms, dėl kurių jie buvo sustabdyti. Tokio sustabdymo metu visus Darbus (medžiagas, įrenginius, kt. resursus) Rangovas privalo prižiūrėti, sandėliuoti, saugoti nuo sugadinimo, praradimo arba žalos.
   9. Projekto ekspertizę Užsakovas atliks (pateiks pirminės ekspertizės pastabas) savo lėšomis per 20 (dvidešimt) darbo dienų nuo Rangovo pilnai paruošto (suderinto) Projekto pateikimo dienos.
   10. Kiti Sutartyje nepaminėti terminai numatyti Techninėje specifikacijoje.
   11. Darbų atlikimo terminas gali būti pratęsiamas atskiru Šalių susitarimu, remiantis Sutartyje arba teisės aktuose numatytais pagrindais.
5. **ŠALIŲ ATSAKOMYBĖ**
   1. Šalių atsakomybė nustatoma pagal galiojančius Lietuvos Respublikos teisės aktus ir Sutartį.
   2. Delspinigių dydis ir skaičiavimo tvarka:
      1. Rangovui ne dėl Užsakovo kaltės numatytais terminais neparengus Projekto ir (ar) neatlikus Darbų (įskaitant atvejus, kai Darbų vykdymas yra suskirstytas etapais ir atskiri darbai turi būti atlikti pagal Grafiką), Užsakovas turi teisę be atskiro įspėjimo pradėti skaičiuoti Rangovui delspinigius už kiekvieną uždelstą dieną, kurių dydis nurodomas Sutarties specialiojoje dalyje.
      2. Pažeidus nustatyto grafiko / tarpinio etapo terminus, delspinigiai skaičiuojami nuo Sutarties specialiojoje dalyje numatytos tarpinio etapo darbų vertės su PVM. Už galutinį Darbų termino pažeidimą delspinigiai skaičiuojami nuo Sutarties specialiojoje dalyje numatytos bendros Sutarties kainos su PVM. Pažeidus galutinį Darbų termino pažeidimą, už nustatyto grafiko / tarpinio etapo terminų pažeidimus delspinigiai toliau nebeskaičiuojami. Bendras pagal Sutartį priskaičiuotas delspinigių dydis negali viršyti 30 (trisdešimties) procentų bendros Sutarties kainos su PVM. Jei galutinis Darbų įvykdymo terminas nepradelsiamas, Užsakovas turi teisę už Rangovo pradelstą(-us) atskiro(-ų) Tarpinio(-ių) etapo(-ų) terminą(-us) delspinigių neskaičiuoti.
      3. Užsakovas, laiku nesumokėjęs mokėtinų sumų pagal Sutartį, įsipareigoja Rangovui mokėti 0,1 proc. dydžio delspinigius nuo laiku neapmokėtos sumos su PVM už kiekvieną uždelstą dieną.
      4. Rangovui nevykdant, netinkamai vykdant ar vėluojant įvykdyti Sutartyje nustatytus įsipareigojimus, už kuriuos atskirai Sutartyje nėra numatyta atsakomybė, gali būti skaičiuojami 0,02 proc. delspinigiai nuo bendros Sutarties kainos su PVM už kiekvieną konkretaus įsipareigojimo nevykdymo, netinkamo vykdymo ar vėlavimo įvykdyti dieną.
   3. Rangovas įsipareigoja mokėti žemiau nurodytas baudas Užsakovui už atskirus pažeidimus:
      1. už kiekvieną Darbų vykdymo teritorijoje nustatytą girtavimo ar neblaivaus, apsvaigusio darbuotojo ar pasitelkto asmens, atvejį - 3000 Eur (trys tūkstančiai eurų).
      2. pradėjus Darbus be pasirašyto Statybvietės / Darbų zonos perdavimo–priėmimo akto - 500,00 Eur (penki šimtai eurų) už kiekvieną Darbų atlikimo dieną;
      3. netinkamai vykdant ar nevykdant Projekto priežiūros - 500,00 Eur (penki šimtai eurų) už kiekvieną nustatytą pažeidimą.
      4. už kiekvieną nustatytą Rangovo darbuotojų saugos ir sveikatos, gaisrinės saugos, techninės saugos, civilinės saugos, aplinkos apsaugos ar Darbų vykdymo technologinių pažeidimų atvejį - 3000 Eur (trys tūkstančiai eurų).
      5. be Užsakovo rašytinio sutikimo sudarius subrangos sutartį ar Sutarties vykdymo metu be tokio sutikimo pakeitus subrangovą - 3 (trijų) proc. baudą nuo bendros Sutarties kainos su PVM.
      6. vienašališkai nutraukus Sutartį ne dėl Užsakovo kaltės, arba Užsakovui nutraukus Sutartį prieš terminą dėl Rangovo kaltės - 10 (dešimties) proc. dydžio baudą nuo bendros Sutarties kainos su PVM.
      7. vėluojant atlikti Darbus ar Darbų Tarpinį etapą daugiau kaip 2 (dvi) savaites, Užsakovas prieš tai įspėjęs Rangovą raštu, turi teisę samdyti trečiąją šalį, kuri atliktų vėluojamus darbus Rangovo sąskaita ir reikalauti Rangovo sumokėti 10 (dešimt) proc. baudą nuo vėluojamo atlikti Darbų etapo įvykdymo patirtų išlaidų (nuo trečiosios šalies pateiktos sąskaitos-faktūros) vertės bei atlyginti kitus nuostolius, kurių nepadengia bauda. Rangovas netenka teisės į tą Sutarties kainos dalį, kuri būtų mokama už tuos Darbus (Darbų dalį), kuriuos vietoj Rangovo atliko trečioji šalis (Užsakovas);
      8. Sutarties 4.3.6 – 4.3.10 punktuose numatytais atvejais Užsakovui nepateikus Sutarties sąlygas atitinkančio Užtikrinimo ar nepratęsus esamo - 1 (vieno) proc. dydžio baudą nuo bendros Sutarties kainos su PVM (išskyrus, jeigu Užsakovas dėl laiku nepateikto / nepratęsto Užtikrinimo pasinaudojo galiojusiu Užtikrinimu);
      9. Rangovui nepateikus garantijos/laidavimo Sutarties 4.3.35 punkte numatytais terminais, Užsakovo pareikalavimu, Rangovas privalo sumokėti Užsakovui 5 (penkių) proc. nuo bendros Sutarties kainos su PVM dydžio baudą. Tokio paties dydžio baudą Rangovas privalo mokėti Užsakovui, jei Užsakovas pasinaudos (pilnai, ar dalinai) garantinių įsipareigojimų įvykdymo laidavimu ar garantija, ir Rangovas per 10 (dešimt) darbo dienų nepateiks Užsakovui naujos garantijos ar laidavimo analogiškomis sąlygomis likusiam laikotarpiui (iki 3 (trijų) metų pabaigos).
      10. Rangovas įsipareigoja sumokėti valstybinių institucijų paskirtas baudas (jeigu tokios būtų) dėl netinkamai atliktų ar neatliktų savo įsipareigojimų, bei atlyginti kitas su tuo susijusias išlaidas.
   4. Sutarties 6.3 punktuose nustatyti pažeidimai įforminami raštu, pasirašytu Užsakovo ar jo įgaliotų asmenų, informuojant apie tai Rangovą.
   5. Šalys turi teisę viena kitos reikalauti atlyginti dėl Sutarties sąlygų nevykdymo ar netinkamo vykdymo patirtus tiesioginius nuostolius, jeigu jie susidarė dėl kitos Šalies kaltės, ir kurių nepadengė pagal Sutartį pritaikytos netesybos.
   6. Netesybų sumokėjimas neatleidžia Šalių nuo pareigos vykdyti Sutartimi prisiimtus įsipareigojimus.
   7. Nei viena iš Sutarties Šalių neturi teisės perleisti trečiajai šaliai savo teisių ar įsipareigojimų, atsirandančių iš Sutarties, be raštiško kitos Šalies sutikimo, išskyrus atvejus, kai Sutartyje numatyta išimtis. Šiame punkte nustatytų reikalavimų nesilaikymas, bus laikomas esminiu Sutarties pažeidimu.
6. **SUBRANGA IR JUNGTINĖ VEIKLA (JEI TAIKOMA)**
   1. Bet kokie fiziniai ar juridiniai asmenys, kuriuos Rangovas pasitelkia Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Rangovu, yra laikomi asmenimis, veikiančiais Rangovo vardu. Šių asmenų veiksmai vykdant Sutartį Rangovui sukelia tokias pačias pasekmes, kaip jo paties veiksmai.
   2. Rangovas turi teisę pasirašyti subrangos sutartis su subrangovais, kurie buvo nurodyti Pasiūlyme.
   3. Užsakovas neriboja Rangovo galimybės Darbų vykdymui pasitelkti kitus subrangovus, kurių pajėgumais Rangovas nesirėmė pagrįsti kvalifikaciją. Rangovas privalo iš anksto raštu informuoti Užsakovą apie numatomas pasirašyti subrangos sutartis.
   4. Jei Užsakovas turi pagrįstų įtarimų, kad subrangovas yra nekompetentingas vykdyti nustatytas pareigas, jis gali reikalauti Rangovo nedelsiant surasti kitą subrangovą, kuris turėtų tinkamą ir Užsakovui priimtiną kvalifikaciją, arba reikalauti, kad Rangovas pats vykdytų subrangovui perduotus sutartinius įsipareigojimus.
   5. Jeigu Sutarties vykdymo metu subrangovai netinkamai vykdo įsipareigojimus Rangovui, taip pat tuo atveju, kai subrangovai nepajėgūs vykdyti įsipareigojimų Rangovui dėl iškeltos bankroto bylos, pradėtos likvidavimo procedūros ir panašios padėties, Rangovas turi teisę pakeisti subrangovus. Apie tai jis turi raštu informuoti Užsakovą, nurodydamas subrangovo pakeitimo priežastis. Rangovas gali pasitelkti ar pakeisti subrangovus Sutarties 7.6 punkte numatyta tvarka.
   6. Subrangovo, kurio kvalifikacija remiamasi, pasitelkimo ar keitimo tvarka:
      1. Rangovas, pasitelkdamas ar keisdamas subrangovą, gali pasitelkti tik tokį pat statusą turinčias įmones ar įstaigas, atitinkančias Konkurso sąlygose nurodytus kvalifikacijos reikalavimus bei negali būti žemesnės kvalifikacijos nei keičiami subrangovai;
      2. Rangovas prieš 3 (tris) darbo dienas raštu informuoja Užsakovą apie numatomą subrangovo pasitelkimą / keitimą, pasitelkimo ar keitimo priežastis, pateikia dokumentus, patvirtinančius tokio pasitelkimo ar keitimo būtinumą bei Konkurso sąlygose numatytus dokumentus apie subrangovą (subrangovas turi atitikti Konkurso sąlygose nurodytus kvalifikacinius reikalavimus) bei kitus Konkurso sąlygose nustatytus dokumentus, subrangovų sutikimą numatomų darbų atlikimui, pavadinimus, kontaktinius duomenis ir jų atstovus;
      3. gavęs tokį pranešimą, Užsakovas kartu su Rangovu įformina Sutarties pakeitimą dėl subrangovo pasitelkimo / pakeitimo, pasirašomu abiejų Šalių. Šie dokumentai yra neatskiriama Sutarties dalis.
   7. Sudarius Sutartį, tačiau ne vėliau negu Sutartis pradedama vykdyti, Rangovas įsipareigoja Užsakovui pranešti tuo metu žinomų subrangovų, kurių kvalifikacija nesiremia, pavadinimus, kontaktinius duomenis ir jų atstovus. Užsakovas taip pat reikalauja, kad Rangovas informuotų apie šios informacijos pasikeitimus viso Sutarties vykdymo metu, taip pat apie naujus subrangovus, kuriuos jis ketina pasitelkti vėliau.
   8. Rangovui, be Užsakovo rašytinio sutikimo sudarius subrangos sutartį ar Sutarties vykdymo metu be tokio sutikimo pakeitus subrangovą, Užsakovas turi teisę suteikti sutikimą dėl Rangovo pasitelkto ar pakeisto subrangovo, tačiau toks sutikimas neatleidžia Rangovo nuo Sutarties 6.3.5 punkte nustatytos baudos sumokėjimo.
   9. Subranga nesukuria sutartinių santykių tarp Užsakovo ir subrangovo (subtiekėjo). Rangovas atsako už savo subrangovų (subtiekėjų) veiksmus ar neveikimą. Užsakovo sutikimas, kad sutartiniams įsipareigojimams vykdyti būtų pasitelkiamas subrangovas, neatleidžia Rangovo nuo jokių jo įsipareigojimų pagal Sutartį. Atsižvelgiant į tai, visame Sutarties tekste, Rangovo darbuotojai reiškia ir subrangovo (subtiekėjo) darbuotojus.
   10. Rangovas neturi teisės pasitelkti Sutarties vykdymui Užsakovo darbuotojų darbo sutarčių pagrindu ar kitokiu būdu, jei tai nėra raštu suderinta su Užsakovu.
   11. Rangovas neturi teisės pasitelkti Sutarties vykdymui Užsakovo auditorių, patarėjų, konsultantų, atstovų, brokerių ar kitų nepriklausomų specialistų, kuriems dėl to kiltų interesų konfliktas, būtų pažeistos tokių specialistų profesinės etikos normos arba gerosios verslo praktikos standartai.
   12. Užsakovas numato tiesioginio atsiskaitymo galimybę su Sutartyje nurodytais subrangovais vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 96 straipsnyje nustatyta tvarka.
   13. Atsiradus poreikiui keisti Jungtinės veiklos sutartyje (toliau – JVS) nurodytus partnerius kitais, jungtinės veiklos partneriai privalo pateikti Užsakovui šiuos dokumentus:
       1. pasiliekančio(-ių) jungtinės veiklos partnerio(-ių) prašymą dėl jungtinės veiklos partnerio(-ių) keitimo;
       2. pasitraukiančio(-ių) jungtinės veiklos partnerio(-ių) prašymą pasitraukti iš JVS partnerių ir perduoti visus įsipareigojimus pagal JVS naujajam(-iems) / pasiliekančiam(-iams) jungtinės veiklos partneriui(-iams);
       3. naujojo(-ųjų) / pasiliekančio(-ių) jungtinės veiklos partnerio(-ių) raštišką sutikimą(-us) pakeisti pasitraukiantį(-čius) jungtinės veiklos partnerį (-ius) bei prisiimti visus pasitraukiančio(-ių) jungtinės veiklos partnerio(-ių) įsipareigojimus pagal JVS bei naujojo(-ųjų) / pasiliekančio(-ių) jungtinės veiklos partnerio(-ių) kvalifikaciją pagrindžiantys dokumentai (jei taikoma).
   14. Rangovas turi įrodyti Užsakovui naujojo(-ųjų) / pasiliekančio(-ių) jungtinės veiklos partnerio(-ių) patikimumą ir gebėjimą vykdyti paskirtas funkcijas.
   15. Rangovas turi gauti Užsakovo rašytinį sutikimą keisti jungtinės veiklos partnerius;
   16. Rangovas turi pateikti Užsakovui naujos JVS kopiją, kurioje pasiliekančiojo(-iųjų) jungtinės veiklos partnerio(-ių) įsipareigojimai išliks tokie patys kaip ir ankstesnėje JVS, o naujasis(-ieji) / pasiliekantis(-ys) jungtinės veiklos partneris(-iai) perims visus pasitraukiančiojo(-iųjų) jungtinės veiklos partnerio(-ių) įsipareigojimus pagal ankstesnę JVS.
7. **ŠALIŲ PAREIŠKIMAI IR GARANTIJOS**
   1. Kiekviena iš Šalių pareiškia ir garantuoja kitai Šaliai, kad:
      1. Šalis yra tinkamai įsteigta ir teisėtai veikia pagal Lietuvos Respublikos įstatymus;
      2. Šalis atliko visus veiksmus, būtinus, kad Sutartis būtų tinkamai sudaryta ir galiotų bei turi visus teisės aktais numatytus leidimus, licencijas, darbuotojus, reikalingus Darbams atlikti;
      3. Sutartį perskaitė, suprato jos turinį ir pasekmes, priėmė ją kaip atitinkančią jų tikslus ir pasirašė tinkamai įgalioti atstovai žemiau nurodyta data.
   2. Rangovas patvirtina ir garantuoja, kad:
      1. prieš pasirašant Sutartį susipažino su statybos objektu, aplinkybėmis ir sąlygomis, kurioms esant bus atliekami Darbai, išsamiai išanalizavo, patikrino projektinėje dokumentacijoje nurodytus medžiagų ir Darbų kiekius bei apimtis, įvertino visus pagrindinius, tarpinius darbus, reikalingus Darbams atlikti, turėjo galimybę raštu pateikti visas pastabas Užsakovui, o pasirašydamas Sutartį patvirtina, jog neturi jokių pretenzijų ir/ar pastabų dėl galimybės atlikti Darbus Sutartyje ir su ja susijusiuose dokumentuose nustatyta tvarka ir sąlygomis;
      2. Sutarties kaina yra nustatyta Rangovui nuosekliai ir išsamiai įvertinus būtinus Darbus, finansavimo sąlygas, statybos medžiagų, įrenginių, priemonių bei darbo jėgos vertes bei rinkos kainas, leidimų, sutikimų, suderinimų gavimo būtinybę ir išlaidas, galimus kainų svyravimus ne tik Sutarties sudarymo momentu, bet ir jos vykdymo laikotarpiu.
   3. Rangovas šia Sutartimi sukurto (parengto) Projekto (taip pat projektinių pasiūlymų) autorines teises be atskiro susitarimo ar sutikimo visa apimtimi perduoda Užsakovui. Užsakovas be atskiro Rangovo sutikimo Projektą (taip pat projektinius pasiūlymus) gali perduoti tretiesiems asmenims, taip pat turi teisę naudoti Projektą (įskaitant, bet neapsiribojant ir projektinius pasiūlymus) ar jo dalį visais būdais pagal Užsakovo poreikį.
   4. Sutarties nutraukimo atveju laikoma, kad Sutarties nutraukimo dieną Rangovas duoda Užsakovui sutikimą, numatytą statybos techninio reglamento STR 1.06.01:2016 „Statybos darbai. Statinio statybos priežiūra“ 79.1 papunktyje pasirinkti kitą projektuotoją vykdyti statinio statybos projekto vykdymo priežiūrą.
8. **SUTARTIES GALIOJIMAS** 
   1. Sutarties galiojimo terminas numatytas Sutarties specialiojoje dalyje.
   2. Sutartis įsigalioja Rangovui Sutarties nustatyta tvarka ir terminais pateikus Užsakovui Užtikrinimą (Sutarties 4.3.6 punktas) ir galioja, kol Šalys sutaria ją nutraukti arba kol pasibaigia Sutarties galiojimas (visiškai įvykdomi įsipareigojimai), arba kol Sutartis nutraukiama įstatymo ar Sutartyje nustatytais atvejais.
   3. Bet kokios Sutarties nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus, kiek įmanoma artimesne Sutarties tikslui bei kitoms jos nuostatoms.
9. **SUTARTIES NUTRAUKIMAS** 
   1. Sutartis gali būti nutraukiama raštišku Šalių susitarimu.
   2. Užsakovas turi teisę vienašališkai, dėl Rangovo kaltės, nutraukti Sutartį pranešdamas Rangovui apie tai raštu prieš 30 (trisdešimt) kalendorinių dienų šiais atvejais, kurie yra laikomi esminiu Sutarties pažeidimu:
      1. Rangovas nepradeda, delsia pradėti rengti Projektą ar nepradeda, delsia pradėti darbus, arba juos vykdo taip lėtai, kad tampa akivaizdu, jog neparengs Projekto ar Darbai nebus atlikti laiku;
      2. nepavykus suderinti Grafiko per Sutarties 4.3.1 punkte numatytą terminą dėl Rangovo kaltės (Rangovas nepateikė Grafiko per Sutarties 4.3.1 punkte numatytą terminą ar jame numatyti Darbų atlikimo terminai neatitinka Sutarties 5 skyriuje numatytų Darbų vykdymo terminų);
      3. kai Rangovui yra inicijuojama arba iškeliama bankroto ar restruktūrizavimo byla, arba Rangovas tampa nemokus, yra likviduojamas, stabdo savo ūkinę veiklą, arba nepajėgia vykdyti sutartinių įsipareigojimų;
      4. Rangovas pažeidžia Sutarties 4.3.6 – 4.3.10 punktuose numatytus įsipareigojimus. Šiais pažeidimų atvejais, Sutartis nutraukiama raštu įspėjant apie tai Rangovą prieš 1 (vieną) darbo dieną;
      5. Rangovas pažeidžia Sutarties 4.3.15 punkte numatytą įsipareigojimą;
      6. Rangovas pažeidžia 7 skyriaus „Subranga ir jungtinė veikla (jei taikoma)“ nuostatas.
   3. Užsakovas po Sutarties nutraukimo per 10 (dešimt) darbo dienų turi patvirtinti atliktų Darbų vertę. Taip pat parengiama ataskaita apie Sutarties nutraukimo dieną esančią Rangovo skolą Užsakovui ir Užsakovo skolą Rangovui. Bet kuriuo atveju nutraukus Sutartį, Rangovas privalo perduoti Užsakovui iki Sutarties nutraukimo faktiškai atliktus kokybiškus Darbus, o Užsakovas privalo tuos Darbus priimti ir už juos sumokėti. Toks perdavimas ir priėmimas turi būti atliktas per 10 (dešimt) darbo dienų nuo Sutarties nutraukimo momento, priešingu atveju Šalis, dėl kurios kaltės šis perdavimas arba priėmimas yra vilkinamas, atlygina kitai Šaliai dėl to turėtus nuostolius.
   4. Sutartį nutraukus dėl Rangovo kaltės, be jam priklausančio atlyginimo už tinkamai parengtą Projektą, ar atliktus Darbus, Rangovas neturi teisės į kokių nors kitų patirtų nuostolių ar žalos kompensaciją (atlyginimą).
   5. Rangovas turi teisę vienašališkai dėl Užsakovo kaltės nutraukti Sutartį pranešdamas Užsakovui apie tai raštu prieš 30 (trisdešimt) kalendorinių dienų šiais atvejais, kurie yra laikomi esminiu Sutarties pažeidimu:
      1. Užsakovas nepagrįstai, praleidus atsiskaitymo terminus, nesumoka Rangovui už tinkamai atliktus Darbus, o neapmokėta suma viršija 30 % (trisdešimt) Sutarties kainos su PVM.
      2. Užsakovui yra inicijuojama arba iškeliama bankroto ar restruktūrizavimo byla, arba Užsakovas tampa nemokus, yra likviduojamas, stabdo savo ūkinę veiklą, arba nepajėgia vykdyti sutartinių įsipareigojimų.
10. **SUTARTIES PAKEITIMAS** 
    1. Sutarties sąlygos Sutarties galiojimo laikotarpiu gali būti keičiamos Sutartyje nurodytais ir Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatyme numatytais pagrindais.
    2. Sutarties pakeitimo įforminimo tvarka, kai atsisakoma Darbų ar jie keičiami:
       1. jei būtina/tikslinga atsisakyti atskiro darbo, ar būtina/tikslinga mažinti Darbų apimtis, Rangovas pateikia nevykdytinų Darbų lokalinę sąmatą, kurioje nurodo nevykdytinų Darbų kainas, ir, Užsakovui įvertinus Rangovo siūlymą, koreguojama (mažinama) Sutarties kaina;
       2. jei Sutartyje numatytą atskirą darbą (ar jo dalį) būtina/tikslinga keisti kitu atskiru darbu, Rangovas pateikia nevykdytinų Darbų lokalinę sąmatą, kurioje nurodo nevykdytinų Darbų kainas, bei siūlymą dėl kitų Darbų, t.y. vietoje nevykdomų Darbų siūlomų atlikti Darbų lokalinę sąmatą, ir, Užsakovui įvertinus Rangovo siūlymą, koreguojama Sutarties kaina (jei reikia).
11. **NENUGALIMOS JĖGOS (FORCE MAJEURE) APLINKYBĖS**
    1. Šalis nėra laikoma atsakinga už bet kokių įsipareigojimų pagal Sutartį neįvykdymą ar dalinį neįvykdymą, jeigu ji įrodo, kad tai įvyko dėl nenugalimos jėgos (force majeure) aplinkybių, nurodytų Lietuvos Respublikos civiliniame kodekse ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“. Esant nenugalimos jėgos (force majeure) aplinkybėms Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.
    2. Šalis, prašanti ją atleisti nuo atsakomybės, privalo pranešti kitai Šaliai elektroniniu paštu arba raštu apie nenugalimos jėgos (force majeure) aplinkybes nedelsdama, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, taip pat pranešti galimą įsipareigojimų įvykdymo terminą. Pranešime išdėstyti faktai turi būti patvirtinti kompetentingos valdžios institucijos, vadovaujantis Nenugalimos jėgos (force majeure) aplinkybes liudijančių pažymų išdavimo tvarkos aprašu, patvirtintu Lietuvos Respublikos Vyriausybės 1997 m. kovo 13 d. nutarimu Nr. 222 „Dėl Nenugalimos jėgos (force majeure) aplinkybes liudijančių pažymų išdavimo tvarkos aprašo patvirtinimo“.
    3. Pagrindas atleisti Šalį nuo atsakomybės atsiranda nuo nenugalimos jėgos (force majeure) aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo kitai Šaliai momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
12. **KONFIDENCIALUMO ĮSIPAREIGOJIMAS**
    1. Sutarties Šalys įsipareigoja neatskleisti trečiosioms šalims informacijos, susijusios su Sutartimi ir jos vykdymu (išskyrus tą, kuri ir taip yra vieša) be raštiško išankstinio kitos Šalies sutikimo, nebent tokios informacijos atskleidimas būtų privalomas pagal Lietuvos Respublikos įstatymus arba būtinas tam, kad būtų tinkamai įvykdyti įsipareigojimai pagal Sutartį, apie tokius atskleidimo atvejus nedelsiant, bet ne vėliau kaip per 3 (tris) darbo dienas informuojant kitą Šalį. Kitos Šalies sutikimas taip pat nereikalingas, teikiant informaciją audito įmonei ar kitiems profesionaliems konsultantams, atliekantiems Šalies veiklos ar finansinių ataskaitų auditą bei Šalies akcininkui, jeigu tokia informacija ir dokumentai, įskaitant informaciją ir dokumentus, susijusius su Šalies komercine (gamybine) paslaptimi ir konfidencialia informacija, akcininkui būtini vykdant kituose teisės aktuose numatytus reikalavimus ir akcininkas užtikrina tokios informacijos ir dokumentų konfidencialumą.
13. **GINČŲ NAGRINĖJIMO TVARKA**
    1. Sutarčiai ir visoms iš Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai.
    2. Bet kokie nesutarimai, ginčai, pretenzijos ar reikalavimai, kylantys iš Sutarties ar susiję su Sutartimi sprendžiami Šalių tarpusavio derybų keliu. Nepasiekus susitarimo, ginčai tarp Šalių sprendžiami Lietuvos Respublikos teisės aktų nustatyta tvarka Lietuvos Respublikos teismuose, pagal Užsakovo registruotos buveinės adresą.
14. **KITOS NUOSTATOS**
    1. Vykdydamos Sutartį Šalys vadovaujasi Lietuvos Respublikoje galiojančiais teisės aktais bei Sutarties nuostatomis.
    2. Šalys privalo ne vėliau kaip per 3 (tris) darbo dienas raštu informuoti viena kitą apie rekvizitų, nurodytų Sutarties 16 punkte, ar atsakingų asmenų ir (ar) jų kontaktinių duomenų pasikeitimus. Šalis, laiku nepranešusi kitai Šaliai apie duomenų / rekvizitų pasikeitimą, neturi teisės reikšti pretenzijų, kad ji negavo pranešimų, jei kita Šalis juos siuntė pagal paskutinius jai žinomus kitos Šalies kontaktinius duomenis / rekvizitus ar reikšti pretenzijas dėl sutartinio įsipareigojimo, kurio vykdymui ta informacija yra būtina, netinkamo įvykdymo.
    3. Rangovas neprieštarauja, kad vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 94 straipsnio 9 dalimi, Sutarties sąlygos būtų paskelbtos Centrinėje viešųjų pirkimų informacinėje sistemoje, ir patvirtina, kad tokios informacijos atskleidimas nepažeis teisėtų jo komercinių interesų.
    4. Rangovas patvirtina, kad yra susipažinęs su akcinės bendrovės „Kauno energija“ ir jos dukterinių įmonių korupcijos prevencijos politika, kuri viešai skelbiama Užsakovo interneto svetainėje [www.kaunoenergija.lt](https://euc-word-edit.officeapps.live.com/AppData/Local/Microsoft/Windows/INetCache/Content.Outlook/YG1QCGS4/www.kaunoenergija.lt) ir įsipareigoja laikytis jos nuostatų.
    5. Rangovas patvirtina, kad yra susipažinęs su akcinės bendrovės „Kauno energija“ privatumo politika, kuri viešai skelbiama Užsakovo interneto svetainėje [www.kaunoenergija.lt](https://euc-word-edit.officeapps.live.com/AppData/Local/Microsoft/Windows/INetCache/Content.Outlook/YG1QCGS4/www.kaunoenergija.lt) ir įsipareigoja laikytis jos nuostatų ta apimtimi, kuri reikalinga tinkamai asmens duomenų apsaugai užtikrinti.
    6. Už Sutarties vykdymą atsakingi Šalių atstovai nurodyti Sutarties specialiojoje dalyje.
    7. Pranešimai ir kitas Šalių susirašinėjimas pagal Sutartį įteikiamas arba pasirašytinai, arba siunčiant registruotu laišku paštu, elektroniniu paštu, arba pristatomas kurjerio Sutartyje nurodytais kontaktiniais adresais. Šalies pranešimai ir kita korespondencija yra laikomi kitos Šalies gautais: [1] įteikimo dieną, jeigu įteikta pasirašytinai; [2] penktą dieną po išsiuntimo, jeigu siųsta registruotu paštu; [3] išsiuntimo dieną, jeigu siųsta elektroniniu paštu iki 13:00 val.; [4] kitą darbo dieną po išsiuntimo, jeigu išsiųsta elektroniniu paštu vėliau nei 13:00 val. Šalys teiks prioritetą informacijos / dokumentų pateikimui elektroniniu paštu, nebent kitokį pateikimo būdą lemtų informacijos pobūdis, apimtis ar kitos objektyvios aplinkybės.
    8. Sutartį sudaro šios Sutarties sąlygos ir jų priedai. Laikoma, kad Sutartį sudarantys dokumentai vienas kitą paaiškina. Esant tarpusavio neatitikimams tarp Sutarties sąlygų ir jos priedų, prioritetas teikiamas šiam Šalių pasirašytam Sutarties tekstui, po to Pirkimo, kurio pagrindu buvo sudaryta Sutartis, dokumentams, po to – Pasiūlymui.
    9. Sutartis sudaryta 2 (dviem) vienodą teisinę galią turinčiais egzemplioriais, po 1 (vieną) – kiekvienai Šaliai (*nuostata taikoma, jei Šalys pasirašo Sutartį fiziniais parašais*).
    10. Sutartis sudaryta ir pasirašyta vienu egzemplioriumi. Sutarties abipusį pasirašymą patvirtina skenuota Šalių pasirašytos Sutarties versija (*nuostata taikoma, jei Šalys pasirašo Sutartį fiziniais parašais, tačiau viena iš Šalių pasirašo jos skenuotą versiją*).
    11. Sutartis sudaryta Šalims ją pasirašant kvalifikuotu elektroniniu parašu. Pasirašyti sutarties elektroninę versiją kvalifikuotu elektroniniu parašu, kuris pagal LR ir Europos Sąjungos teisės aktų nuostatas yra prilyginamas rašytiniam, galima tik naudojant kvalifikuotą elektroninio parašo sertifikatą ir kvalifikuotus parašo kūrimo įrenginius, atitinkančius 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje reglamento reikalavimus. (*nuostata taikoma, jei Šalys pasirašo Sutartį elektroniniais parašais*).
    12. Jeigu Sutarties specialiojoje dalyje numatytos Bendrojoje dalyje išdėstytų sąlygų alternatyvos, jas keičiantys susitarimai, ar kiti prieštaravimai Bendrosios dalies sąlygoms – vadovaujamasi Specialiosios dalies sąlygomis.
    13. Visi dokumentai ir Šalių susirašinėjimas turi būti lietuvių kalba.
    14. Sutarties priedai, nurodyti Sutarties specialiojoje dalyje, yra neatskiriama Sutarties dalis.
15. **Šalių rekvizitai ir parašai**

|  |  |
| --- | --- |
| **Užsakovas** | **Rangovas** |
| **AB „Kauno energija“** | **UAB "GO Energy LT"** |
| Juridinio asmens kodas 235014830 | Juridinio asmens kodas 303042623 |
| Adresas Raudondvario pl. 84, Kaunas | Adresas Raudondvario pl. 84, Kaunas |
| PVM mokėtojo kodas LT350148314 | PVM mokėtojo kodas 100013514117 |
| A.s LT607044060002866144, AB SEB bankas | A.s LT417300010135224787, AB Swedbank |
| Tel. Nr. +370 800 11 011 | Tel. Nr. +370 652 09702 |
| El. Paštas info@kaunoenergija.lt | El. Paštas info@goenergy.lt |
| Generalinis direktorius  Tomas Garasimavičius | Direktorius  Rokas Vaitiekus |